**Štátny stavebný úrad v Nových Zámkoch (1929) 1945 – 1949**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_7311 | Referenčný kód |
| 3.1.2. | Title | Štátny stavebný úrad v Nových Zámkoch | Názov jednotky opisu |
| 3.1.3. | Date(s) | (1929) 1945 – 1949 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 14,50 bm (105 archívnych škatúľ, 21 kníh) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Štátny stavebný úrad v Nových Zámkoch | Názov pôvodcu |
| 3.2.2. | Administrative history | Štátny stavebný úrad v Nových Zámkoch bol zriadený podľa nariadenia Slovenskej národnej rady č. 37/1945 Zb. nar. SNR zo dňa 16. 5. 1945 a nariadenia Povereníctva SNR pre dopravu a verejné práce – rezort verejných prác č. 85 Úr. v. zo dňa 17. 5. 1945 ako jeden z 12 štátnych stavebných úradov. Štátne stavebné úrady boli výkonnými orgánmi štátnej stavebnotechnickej služby na Slovensku. Podliehali priamo Povereníctvu SNR pre dopravu a verejné práce, neskôr Povereníctvu techniky v Bratislave. Do ich kompetencie patrila priama správa a údržba štátnych ciest, mostov, cestného strojového parku, štátnych a verejných budov a odborný dozor nad všetkými stavebnotechnickými záležitosťami v ich obvode. Štátny stavebný úrad v Nových Zámkoch bol zriadený pre územie okresov Hurbanovo, Komárno, Nové Zámky, Šaľa, Štúrovo, Vráble a Želiezovce. Tento stavebný obvod sa v roku 1949 podľa vyhlášky Povereníctva techniky č. 144/1949 Úr. v. z 2. 2. 1949 zmenil pripojením okresu Šurany a odčlenením okresov Vráble a Želiezovce, ktoré pripadli Štátnemu stavebného úradu v Nitre. Zavedením krajského zriadenia prešla jeho kompetencia dňom 1. 2. 1949 podľa vládneho nariadenia č. 13/1949 Zb. zo dňa 25. januára 1949 o technických referátoch krajských národných výborov na technický referát Krajského národného výboru v Nitre. Uvedeným nariadením bol na každom krajskom národnom výbore zriadený technický referát a prestali pôsobiť štátne stavebné úrady, medzi nimi aj Štátny stavebný úrad v Nových Zámkoch. Jeho pracovná náplň prešla do kompetencie Krajského národného výboru v Nitre a Okresného národného výboru v Nových Zámkoch – podľa § 1 vládneho nariadenia č. 116/1949 Zb. príl. C, body 235 – 276 z 2. 2. 1949 o ďalších presunoch pôsobnosti vo verejnej správe a vládneho nariadenia č. 139/1949 Zb. zo 7. 6. 1949 o organizácii ľudovej správy v okresoch. Po prechode kompetencie na technické oddelenie ONV v Nových Zámkoch Štátny stavebný úrad v Nových Zámkoch zanikol dňom 31. 12. 1949. | Dejiny správy pôvodcu |
| 3.2.3. | Archival history | Písomnosti Štátneho stavebného úradu v Nových Zámkoch boli pôvodne členené do štyroch, neskôr do siedmich vecných skupín:  I. Osobné záležitosti zamestnancov,  II. Záležitosti štátnych ciest,  III. Záležitosti vicinálnych ciest,  IV. Spoločné cestné záležitosti,  V. Záležitosti mechanizačného oddelenia,  VI. Záležitosti pozemných stavieb,  VII. Spoločné organizačné záležitosti.  Tieto hlavné skupiny sa ďalej členili najskôr na 101, neskôr na 134 vecných podskupín, do ktorých sa spisy ukladali podľa poradových čísel. Po zániku Štátneho stavebného úradu v Nových Zámkoch prevzal v polovici 50. rokov 20. storočia písomnosti Okresný archív v Nových Zámkoch, odkiaľ ich v roku 1962 prevzal predchodca Štátneho archívu v Nitre. V roku 1968 bol archívny fond usporiadaný a inventarizovaný. | Dejiny archívneho fondu |
| 3.2.4. | Immediate source of acquisition or transfer | Predchodca Štátneho archívu v Nitre prevzal písomnosti Štátneho stavebného úradu v Nových Zámkoch a zaevidoval ich pod prírastkovým číslom 76 dňa 17. 03. 1962. | Spôsoby získavania archívnych prírastkov |
| 3.3.1. | Scope and contents | Písomnosti v archívnom fonde dokumentujú činnosť Štátneho stavebného úradu v Nových Zámkoch, ktorého prvoradou úlohou bola starostlivosť o výstavbu štátnych aj súkromných budov, ciest a mostov, o odstraňovanie vojnových škôd. Písomnosti poskytujú údaje aj o výstavbe škôl a rezortných budov, o opravách budov, kaštieľov, kostolov, škôl, priemyselných podnikov, výstavbe rodinných domov v územnej oblasti Štátneho stavebného úradu v Nových Zámkoch.  Spisy prezidiálneho oddelenia (A) zahŕňajú zoznam cestárov Štátneho stavebného úradu v Nových Zámkoch, evidenciu cestných mostov, pokyny pre projektovanie komunikácií a vodných objektov, zoznam stavebných podnikov v oblasti úradu, výkaz vojnových škôd na pozemných stavbách, ale napríklad aj správu o presune sovietskej armády a mierovú zmluvu s Maďarskom.  K písomnostiam všeobecného oddelenia (B) sú okrem registratúrnych denníkov a indexov zaradené aj knihy predchodcov úradu od roku 1929: evidencie rozpočtov vicinálnej cesty Horná Kráľová – Hájske, Pata – Hájske a Pata – Šoporňa z rokov 1929 – 1939. Obsahová náplň spisov všeobecného oddelenia je nasledovná:  V skupine osobných záležitostí zamestnancov (I) sú uložené osobné záležitosti spoločné pre všetkých zamestnancov, osobné záležitosti cestárov a cestných robotníkov, žiadosti o zamestnanie, zoznamy zamestnancov úradu, rôzne smernice a obežníky, hlásenia o činnosti štátnych stavebných úradov, záznamy o organizácii cestnej služby, zoznamy stavebných podnikov začlenených do Československých stavebných závodov, zoznam stavebných firiem pod národnou správou, hlásenia o činnosti Štátneho stavebného úradu v Nových Zámkoch na štátnych cestách, prídel konfiškátov pre Povereníctvo zdravotníctva, záznam o likvidácii Štátneho stavebného úradu v Nových Zámkoch. Skupina týkajúca sa štátnych ciest (II) obsahuje dokumenty o údržbe ciest a mostov, výkazy štátnych ciest a novostavieb štátnych ciest, správy o vojnových škodách a úveroch UNRRA (United Nations Relief and Rehabilitation Administration/Správa Spojených národov pre pomoc a obnovu). Nachádzajú sa tu aj výplatné listiny cestmajstrov, záznamy o dodávkach kameňa, valcovaní štátnych ciest, čiernych ťažkých vozovkách, záležitostiach výstavby a opráv ciest, trestné oznámenia o priestupkoch na štátnych cestách. Vo vecnej skupine záležitostí vicinálnych ciest (III) sa nachádzajú správy o priebehu prác na vicinálnych cestách, ich prevzatí do správy štátnych stavebných úradov, údržbe ciest, dodávke kamenín na vicinálne cesty, ich valcovaní, výkazy ciest, novostavieb ciest a mostov na nich, platobné listiny ich výstavby. Spisy obsahujú aj dokumenty o odstraňovaní povojnových škôd z akcie UNRRA a zúčtovaní týchto výdavkov a úveroch na vicinálne cesty a mosty. Vo vecnej skupine spoločných cestných záležitostí (IV) písomnosti zahŕňajú záležitosti evidencie máp komunikácií, dokumentáciu o výsadbe a údržbe stromov pri cestách, informácie o mzdových a pracovných podmienkach stavebných robotníkov, orientačných a výstražných tabuliach na cestách, benzínových čerpadlách pri cestách, zimnej údržbe ciest, evidenciu kameňolomov na Slovensku, prenájmy cestných pozemkov, údržbu príjazdových ciest, záznamy o cestárskych objektoch a stavbe a údržbe kômp. Vecná skupina týkajúca sa záležitostí mechanizačného zariadenia (V) obsahuje písomnosti týkajúce sa autoparku štátneho stavebného úradu, pohonných hmôt, valcovacích súprav, osobných záležitostí zmluvných vodičov a kuričov cestných strojov a údržby, resp. výstavby garáží. Písomnosti obsahujú tiež hlásenia o autonehodách na štátnych cestách, správy o využívaní mechanických zariadení a vozidiel a pracovné výkazy cestárov. Vecná skupina týkajúca sa pozemných stavieb (VI) obsahuje písomnosti o údržbe a spravovaní štátnych budov a obytných domov, patronátnych budov a budov jednotlivých povereníctiev, detských opatrovní, novostavbách domkov postavených v rámci akcie Krajinského národného fondu pre ochranu ľudu a rodiny (ONCSA) na území pripojenom v rokoch 1938 – 1945 k Maďarsku a oprave školských budov. Uložené sú tu aj regulačné a vyvlastňovacie plány obcí, dokumenty o rekonštrukcii nemocníc, hvezdárne v Hurbanove alebo stavbe letiska v Nových Zámkoch. Súčasťou tejto vecnej skupiny sú aj žiadosti o prídel bytov, záležitosti nájomného aj vyvlastňovania pozemkov, údaje o katastri budov. Vecná skupina spoločných organizačných záležitostí (VII) obsahuje správu o prevzatí Štátneho stavebného úradu v Nových Zámkoch do štátnej správy a jeho umiestnení v Nových Zámkoch, kancelárske záležitosti, záznamy o poštovom styku stavebných úradov, účtovnej a pokladničnej službe, cenníky, ponuky a oznámenia a rôzne záležitosti okresov, obcí, hlásenia o činnosti úradu a daňové a poplatkové záležitosti. V tejto vecnej skupine je uložená dokumentácia o výstavbe rodinných domov (stavebné povolenia a výmery) a stavebnej obnove. Spisy sa týkajú aj konfiškácií budov a vyvlastnení pozemkov.  Archívny fond pozostáva z 391 inventárnych jednotiek. K spisom v archívnom fonde sa zachovalo 6 úradných kníh predchodcov Štátneho stavebného úradu v Nových Zámkoch (evidencie záverečných účtov vicinálnych ciest z rokov 1929 – 1939), 7 registratúrnych denníkov a 6 indexov. Spisy sú uložené v 105 archívnych škatuliach. | Obsah a rozsah archívneho fondu |
| 3.3.2. | Appraisal, destruction and scheduling information | Pri spracovávaní písomností Štátneho stavebného úradu v Nových Zámkoch boli v rámci vyraďovacieho konania spisy vyraďované, ale bližšie údaje o vyraďovacom konaní nie sú k dispozícii. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Súčasné usporiadanie archívneho fondu rešpektuje ukladací systém podľa druhu agendy Štátneho stavebného úradu v Nových Zámkoch. Inventárnu jednotku archívneho fondu tvorí jedna kniha alebo spisy jednej podskupiny za jeden rok. Archívny fond je usporiadaný a sprístupnený inventárom v štruktúre:  A. Prezidiálne oddelenie  1. Spisy  B. Všeobecné oddelenie  1. Knihy úradné  2. Knihy pomocné  3. Spisy  Spisy všeobecnej agendy sú v každom roku rozčlenené do 7 vecných skupín uvedených v bode 3. 2. 3. tohto opisu. | Spôsob usporiadania |
| 3.4.1. | Conditions governing acces | Pri osobných spisoch cestmajstrov a osobných záležitostiach zamestnancov Štátneho stavebného úradu v Nitre je štúdium obmedzené zákonom č. 18/2018 Z. z. o ochrane osobných údajov a zákonom č. 395/2002 Z. z. o archívoch a registratúrach, na verejné štúdium budú spisy prístupné od rokov 2035 – 2039 (v závislosti od datovania spisov). | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský | Jazyk/písmo archívnych dokumentov |
| 3.4.4. | Physical characteristics and technical requirements | Písomnosti archívneho fondu sú v zachovalom stave. Z písomností prezidiálnej agendy sa zachoval len podací protokol z roku 1949 a osobné spisy cestmajstrov. Pri všeobecnej agende sú zachované aj registratúrne denníky a indexy. Spisy všeobecnej agendy sa zachovali z celého obdobia rokov 1945 – 1949. | Fyzický stav a technické požiadavky |
| 3.4.5. | Finding aids | Štátny archív v Nitre, Štefan Morávek: Štátny stavebný úrad v Nitre 1945 – 1949. Inventár, Nitra 1968, evid. č. 113, 94 s. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Nie sú známe. | Súvisiace jednotky opisu |
| 3.5.4. | Publikation note | Watzka, J. – Zemene, R.: Štátny archív v Bratislave, pobočka v Nitre : Sprievodca po archívnych fondoch 3. Bratislava : Slovenská archívna správa, 1966, s. 37 – 38.  Mičega, M.: Vývoj, súčasnosť a problémy stavebného práva na Slovensku, 2014, 110 s. | Informácie o publikovaní |
| 3.6.1. | Note | --- | Poznámka |
| 3.7.1. | Archivist´s note | Mgr. Edina Turanová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 29.03.2019 | Dátum vyhotovenia opisu |